Beatissime pater. Cum quoddam perpetuum simplex beneficium ecclesiasticum, prebenda nuncupatum, ad altare Sancti Sigfridi situm in ecclesia Abuensi, quod ut asseritur de jure patronatus laicorum existit et quod devota creatura vestra Johannes, electus Lincopensis, tempore promotionis per sanctitatem vestram facte de persona sua ad ecclesiam Lincopensem obtinebat prout obtinet, per promotionem hujusmodi ac munus consecrationis eidem electo impendendum vacare speretur, supplicat igitur humiliter sanctitati vestre devotus orator vester Ericus Suenson, decanus ecclesie Lincopensis, quatenus sibi specialem gratiam facientes de dicto beneficio, cujus fructus etc. quatuor marcharum argenti secundum communem extimationem valorem annuum non excedunt, cum ut premittitur aut per lapsum temporis de consecrandis episcopis a canonibus diffiniti sive alio quovis modo aut ex alterius cujuscumque persona seu per liberam resignationem dicti Johannis electi vel cujusvis alterius de illo in Romana curia vel extra eam etiam coram notario publico et testibus sponte factam vacet, etiam si specialiter vel ex promotione hujusmodi aut alias ex quavis causa alia in litteris exprimenda generaliter reservatum affectibus devolutis litigiosis, cuius litis etc., existat, eidem Erico oratori providere seu provideri mandare dignemini de gratia speciali, non obstantibus constitutionibus apostolicis ac dicte ecclesie Abuensis juramento etc. roboratis statutis et consuetudinibus ceterisque contrariis quibuscumque cum clausulis oportunis. Concessum ut petitur in presentia domini nostri pape. P. cardinalis Sancti Eusebii. Et cum absolutione a censuris ad effectum presentium et quod obstantie beneficiales oratoris, et quatenus opus sit verus dicti beneficii vacationis modus, etiam si ex illo quevis generalis reservatio etiam in corpore juris clausa resultet, habeantur pro expressis, et cum clausula predicta et quamcumque aliam generalem reservationem importante, et cum oportuna derogatione juris-patronatus, quatenus illud ex fundatione vel dotatione pro medietate alias in totum existat, ut prefertur, et quod major specificatio singulorum premissorum qualitatis invocationis et fructuum augendo vel minuendo quantum opus fuerit etiam ad expressionem, si beneficium illud non beneficium sed prebenda per se seu vicaria vel capellania et ad quod altare in dicta ecclesia Aboensi existat, etiam si dictus Johannes electus illud in titulum vel commendam obtinuerit, aliorumque circa ea necessariorum major et verior specificatio fieri possit in litteris. Concessum. P. cardinalis Sancti Eusebii. Dat. Rome apud Sanctum Petrum pridie nonas aprilis anno primo.